[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.3.2009

COM(2009) 142 végleges

2009/0048 (COD)

Javaslat:

AZ EURÓPAI PARLAMENT ÉS A TANÁCS RENDELETE

a Szerződés 251. cikkében meghatározott eljárás alá tartozó egyes jogi aktusoknak az ellenőrzéssel történő szabályozási bizottsági eljárás tekintetében az 1999/468/EK tanácsi határozathoz történő hozzáigazításáról

Az ellenőrzéssel történő szabályozási bizottsági eljáráshoz történő hozzáigazítás – Ötödik rész

INDOKOLÁS

1. A Tanács 2006/512/EK határozata és az új ellenőrzéssel történő szabályozási bizottsági eljárás

A 2006. július 17-i 2006/512/EK tanácsi határozat[1] módosította a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatot[2].

A módosított 1999/468/EK határozat 5a. cikke új, ellenőrzéssel történő szabályozási bizottsági eljárást vezet be azon általános hatályú intézkedések esetében, melyek a Szerződés 251. cikkében meghatározott eljárás alapján elfogadott alap-jogiaktus nem alapvető fontosságú elemeinek módosítását szolgálják, beleértve néhány ilyen elem törlését vagy az alap-jogiaktus új, nem alapvető fontosságú elemek beillesztésével történő kiegészítését is.

2. Kiemelt kiigazítás és általános kiigazítás

A Parlament, a Tanács és a Bizottság egyik együttes nyilatkozatában[3] elfogadta azon alap-jogiaktusok jegyzékét, amelyeket az ellenőrzéssel történő szabályozási bizottsági eljárás beillesztése céljából sürgősen a módosított határozathoz kell igazítani (kiemelt kiigazítás). A Bizottság 2006 decemberében benyújtotta a kiemelt kiigazítási lehetőségre vonatkozó valamennyi javaslatot, amelyeket a Parlament és a Tanács megvizsgált és elfogadott[4].

Ahhoz, hogy az ellenőrzéssel történő szabályozási bizottsági eljárást más, az együttdöntési eljárás keretében elfogadott, a 2006/512/EK határozat hatályba lépésekor már hatályos jogi aktusokra is alkalmazni lehessen, az együttes nyilatkozat e jogi aktusok kiigazítására is felszólít, az alkalmazandó eljárásoknak megfelelően (általános kiigazítás). A Hivatalos Lapban közzé nem tett nyilatkozatában[5] a Bizottság vállalta, hogy minden ilyen jogi aktust megvizsgál, hogy szükség esetén az ellenőrzéssel történő szabályozási bizottsági eljáráshoz igazítsa azokat.

A Bizottság úgy határozott, hogy a kiigazítást a gyűjtőrendeletekre irányuló javaslatokkal hajtja végre. Mindegyik rendelet több tucat jogi aktust foglal magában és módosít egyszerre. E módszer célja a kiigazítások ésszerű és következetes irányítása. Elősegíti a jogalkotók által végzett hatékonyabb és gyorsabb felülvizsgálatot, valamint megkönnyíti az egységes és horizontális kezelést. Mivel az alap-jogiaktusok tartalmában nem hajtanak végre semmilyen változtatást, e módszer lehetővé teszi, hogy a szövegek jogi aspektusaira összpontosítsanak.

A Bizottság Európai Parlamenthez és a Bizottsághoz intézett 2007. november 23-i közleményét[6] követően az első három javaslatot a Bizottság 2007. november 23-án[7] és 2007. december 19-én[8] fogadta el. Az utolsó javaslatot a Bizottság 2008. február 11-án fogadta el[9].

A kiigazítás célja, hogy a hatályban lévő jogi aktusokba bevezesse az ellenőrzéssel történő szabályozási bizottsági eljárást, a módosított 1999/468/EK határozat 5a. cikkének megfelelően. Ezzel összefüggésben a kiigazítás – amennyiben az különösen a tervezett intézkedések fényében indokoltnak tűnik – tartalmazhat olyan rendelkezéseket, amelyek az ellenőrzéssel történő szabályozási bizottsági eljárás vonatkozásában általában alkalmazható határidők meghosszabbítására, illetve lerövidítésére vonatkoznak a fentiekben említett 5a. cikk (5) bekezdésével összhangban. Amennyiben a körülmények indokolják, a sürgős eljárás alkalmazásáról is lehet rendelkezni a fent említett 5a. cikk (6) bekezdésének megfelelően.

3. Az Európai Parlament állásfoglalása

2008. szeptember 23-án az Európai Parlament állásfoglalást fogadott el a Bizottságnak címzett ajánlásokkal a jogszabályoknak az új komitológiai határozathoz való igazításáról[10].

Ezen állásfoglalásban az Európai Parlament felkérte a Bizottságot, hogy az általános kiigazítás befejezése céljából terjesszen elé új jogalkotási javaslatokat. E célból az Európai Parlament a Bizottság rendelkezésére bocsátotta azon jogi eszközök jegyzékét, amelyeket véleménye szerint az új komitológiai eljáráshoz kellene igazítani, és amelyek nem szerepeltek a Bizottság 2007. november 23-án elfogadott közleményében[11].

4. A Bizottság nézete az Európai Parlament állásfoglalása következtében teendőkkel kapcsolatban

A fent említett közlemény előterjesztése előtt a Bizottság nagyon alaposan megvizsgált valamennyi együttdöntési eljárás keretében elfogadott jogi eszközt annak megállapítása érdekében, hogy melyek hatalmazzák fel az alap-jogiaktus nem alapvető fontosságú elemeinek módosítására irányuló általános intézkedések elfogadására. A Bizottság így összeállított egy több mint 200 kiigazítandó jogi aktust tartalmazó listát, hangsúlyozva ugyanakkor, hogy a későbbiekben e listát esetleg módosítani kell.

A Bizottság kiemelt figyelmet szentelt az Európai Parlament által a 2008. szeptember 23-i állásfoglalásában jelzett 14 jogi eszköznek. Ezen jogi aktusokban alaposan megvizsgáltak valamennyi olyan rendelkezést, amely végrehajtó hatáskörökkel ruházza fel a Bizottságot.

4.1. E vizsgálat után a Bizottság úgy gondolja, hogy nem szükséges ezen alapjogi-aktusok mindegyikére javaslatot előterjesztenie. A Bizottság véleménye szerint az alábbi jogi aktusokat nem kell az új komitológiai eljáráshoz igazítani.

AZON JOGI ESZKÖZÖK, AMELYEK KIIGAZÍTÁSÁT MÁR VÉGREHAJTOTTÁK VAGY JAVASOLTÁK

- Az Európai Parlament és a Tanács 2000/25/EK irányelve (2000. május 22.) a mezőgazdasági vagy erdészeti traktorok hajtására szánt motorok gáz- és szilárd halmazállapotú szennyezőanyag-kibocsátása elleni intézkedésről, valamint a 74/150/EGK tanácsi irányelv módosításáról

E jogi aktus ellenőrzéssel történő szabályozási bizottsági eljáráshoz történő kiigazítása már megtörtént a 2003/37/EK irányelv 19. cikkével, amely irányelv azon alap-jogiaktusok között szerepel, amelyek új eljáráshoz történő kiigazítását a 2008. október 22-én elfogadott ún. gyűjtőrendelet első részével hajtották végre (1137/2008/EK rendelet, HL L 311., 2008.11.21., Melléklet, 3.7 szakasz, 1. pont).

A 2003/37/EK irányelvnek az I. gyűjtőrendelettel módosított 19. cikke az ellenőrzéssel történő szabályozási bizottsági eljárás alá vonja a II. melléklet B fejezetében külön felsorolt irányelvek technikai kiigazítására vonatkozó valamennyi módosítást. A 2000/25/EK irányelv konkrétan e külön felsorolt irányelvek között szerepel.

- Az Európai Parlament és a Tanács 2001/43/EK irányelve (2001. június 27.) a gépjárművek és pótkocsijaik gumiabroncsairól és azok felszereléséről szóló 92/23/EGK tanácsi irányelv módosításáról

- Az Európai Parlament és a Tanács 2004/3/EK irányelve (2004. február 11.) a 70/156/EGK és a 80/1268/EGK tanácsi irányelvnek az N1 kategóriájú gépjárművek széndioxid-kibocsátásának és tüzelőanyag-fogyasztásának mérése tekintetében történő módosításáról

E két irányelv – a 2007. szeptember 5-i 2007/46/EK irányelv (HL L 263., 2007. október 9.) IV. mellékletébe történő felvételük óta – automatikusan az ellenőrzéssel történő szabályozási bizottsági eljárás alá tartozik. Valójában az említett IV. mellékletben szereplő „külön felsorolt irányelvek” rendelkezéseinek valamennyi módosítása az ellenőrzéssel történő szabályozási bizottsági eljárás alá tartozik, a 2007/46/EK irányelv 39. cikkének (2) és (9) bekezdésének megfelelően. Így tehát már nincs szükség e két alapjogi-aktus kiigazítására.

- Az Európai Parlament és a Tanács 2005/64/EK irányelve (2005. október 26.) a gépjárművek újrafelhasználhatóságra, újrafeldolgozhatóságra és hasznosíthatóságra tekintettel történő típusjóváhagyásáról és a 70/156/EGK tanácsi irányelv módosításáról

- Az Európai Parlament és a Tanács 2006/40/EK irányelve (2006. május 17.) a gépjárművek légkondicionáló rendszereiből eredő kibocsátásokról és a 70/156/EGK tanácsi irányelv módosításáról

E két jogi aktus ugyancsak szerepel a 2007. szeptember 5-i 2007/46/EK irányelv IV. mellékletében, amióta e mellékletet módosította a 2008. október 7-i 1060/2008/EK bizottsági rendelet. A 2007/46/EK irányelv említett 39. cikke értelmében mostantól e két irányelv valamennyi módosítása az ellenőrzéssel történő szabályozási bizottsági eljárás hatálya alá tartozik. Így kiigazításukra már nincs szükség.

- Az Európai Parlament és a Tanács 2005/33/EK irányelve (2005. július 6.) az 1999/32/EK irányelvnek a tengeri hajózásban használatos tüzelő- és üzemanyagok kéntartalma tekintetében történő módosításáról

Az 1999/32/EK irányelv szerepel az ún. gyűjtőrendelet második részére irányuló javaslatban (COM(2007) 824 végleges). A javaslat kidolgozásakor a Bizottság kellőképpen figyelembe vette a 2005/33/EK irányelv által az említett jogi aktuson végzett módosításokat. Ezért úgy véli, hogy az ellenőrzéssel történő szabályozási bizottsági eljáráshoz igazítandó valamennyi rendelkezés szerepel a II. gyűjtőjavaslatban, és ezért e jogi aktusra vonatkozóan nem kell másik javaslatot előterjeszteni.

A NEM AZ EGYÜTTDÖNTÉSI ELJÁRÁS ALÁ TARTOZÓ JOGI AKTUSOK

- A Tanács 1083/2006/EK rendelete (2006. július 11.) az Európai Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről

A jogi aktus jogalapja nem tartozik a Szerződés 251. cikke alá, így az ellenőrzéssel történő szabályozási bizottsági eljárás nem alkalmazandó.

A 2006-OS REFORM HATÁLYBA LÉPÉSE UTÁN ELFOGADOTT JOGI AKTUS

- Az Európai Parlament és a Tanács 1905/2006/EK rendelete (2006. december 18.) a fejlesztési együttműködés finanszírozási eszközének létrehozásáról

Mivel e jogi aktust 2006. július 23-án, azaz az ellenőrzéssel történő szabályozási bizottsági eljárást bevezető reform hatályba lépése után fogadták el, azt egyáltalán nem kell kiigazítani; e jogi aktus elfogadásakor az Európai Parlament és a Tanács nem vélte úgy, hogy a hatáskörök Bizottságra történő átruházása az új komitológiai eljárás alá tartozna.

A Bizottság ma semmilyen olyan tényezőről nem tud, amellyel megkérdőjelezhető lenne a jogalkotó ezen megítélése; e jogi aktus egyetlen rendelkezése sem hatalmazza fel a Bizottságot arra, hogy olyan általános intézkedéseket fogadjon el, amelyekkel e jogi aktust módosíthatná vagy kiegészíthetné.

OLYAN JOGI AKTUSOK, AMELYEK EGYÁLTALÁN NEM TARTALMAZNAK AZ ELLENőRZÉSSEL TÖRTÉNő SZABÁLYOZÁSI BIZOTTSÁGI ELJÁRÁS HATÁLYA ALÁ TARTOZÓ RENDELKEZÉST

- Az Európai Parlament és a Tanács 2001/46/EK irányelve (2001. július 23.) a takarmányozás hatósági ellenőrzésének megszervezésére irányadó elvek megállapításáról szóló 95/53/EK tanácsi irányelv, valamint a takarmányozásról szóló 70/524/EGK, 96/25/EK és 1999/29/EK irányelv módosításáról

Ezen irányelv módosítja a 95/53/EK irányelv által a Bizottságra ruházott hatásköröket. Ugyanakkor nem hatalmazza fel a Bizottságot arra, hogy olyan általános intézkedéseket fogadjon el, amelyekkel az alapjogi-aktust módosíthatná vagy kiegészíthetné. A Bizottságra ruházott hatáskörök a nem kötelező erejű iránymutatások elfogadását (4a. cikk, (3) bekezdés), egyedi intézkedések meghozatalát (15a. cikk, (1) és (2) bekezdés), valamint a gyors információcsere-rendszer létrehozását (16c. cikk, (3) bekezdés) érintik.

- Az Európai Parlament és a Tanács 2002/33/EK irányelve (2002. október 21.) a 90/425/EGK és a 92/118/EGK tanácsi irányelvnek az állati melléktermékekre vonatkozó egészségügyi előírások tekintetében történő módosításáról

Ezen irányelv módosítja a 92/118/EK irányelvet és azzal bízza meg a Bizottságot, hogy állítson össze egy listát azon létesítményekről, ahonnan a Közösségbe irányuló behozatalra engedélyezett termékek származhatnak. Az e listára történő felvétel egyedi intézkedés, amely nem tartozik az ellenőrzéssel történő szabályozási bizottsági eljárás hatálya alá.

- Az Európai Parlament és a Tanács 2004/41/EK irányelve (2004. április 21.) az emberi fogyasztásra szánt egyes állati eredetű termékek előállítására és forgalomba hozatalára vonatkozó élelmiszer-higiéniai és állat-egészségügyi feltételekről szóló egyes irányelvek hatályon kívül helyezéséről, valamint a 89/662/EGK és a 92/118/EGK tanácsi irányelv és a 95/408/EK tanácsi határozat módosításáról

A Bizottság úgy véli, hogy ezen irányelv semmilyen hatáskör-átruházást nem tartalmaz, sem módosít, így nem érinti a komitológia tekintetében módosított jogi aktusok rendelkezéseit.

- Az Európai Parlament és a Tanács 676/2002/EK határozata (2002. március 7.) az Európai Közösség rádióspektrum-politikájának keretszabályozásáról (rádióspektrum határozat)

A Bizottság úgy véli, hogy ezen jogi aktus alkalmazásában, a 4. cikk (2), (3), (4) és (6) bekezdésében ráruházott végrehajtási hatáskörök nem tartoznak az ellenőrzéssel történő szabályozási bizottsági eljárás hatálya alá. A 4. cikk (2) bekezdése által felölelt intézkedések tisztán végrehajtó jellegűek és nem általános hatályúak. A 4. cikk (3), (4) és (6) bekezdése alapján a Bizottság csak az alapjogi-aktus rendelkezéseit hajthatja végre, és nem rendelkezik hatáskörrel azok módosítására vagy kiegészítésére. Így nem teljesülnek az új eljárás alkalmazására vonatkozó feltételek.

4.2. Ugyanakkor a Bizottság – az Európai Parlamenttel egyetértésben – elismeri, hogy az alábbi alapjogi-aktusok tartalmaznak bizonyos számú olyan rendelkezést, amelyeket az ellenőrzéssel történő szabályozási bizottsági eljáráshoz kell igazítani:

- Az Európai Parlament és a Tanács 2000/15/EK irányelve (2000. április 10.) a szarvasmarhafélék és a sertések Közösségen belüli kereskedelmét érintő egészségügyi problémákról szóló 64/432/EGK tanácsi irányelv módosításáról

- Az Európai Parlament és a Tanács 1760/2000/EK rendelete (2000. július 17.) a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről

E javaslat az ellenőrzéssel történő szabályozási bizottsági eljáráshoz kívánja igazítani e két alapjogi aktust.

2009/0048 (COD)

Javaslat:

AZ EURÓPAI PARLAMENT ÉS A TANÁCS RENDELETE

a Szerződés 251. cikkében meghatározott eljárás alá tartozó egyes jogi aktusoknak az ellenőrzéssel történő szabályozási bizottsági eljárás tekintetében az 1999/468/EK tanácsi határozathoz történő hozzáigazításáról

Az ellenőrzéssel történő szabályozási bizottsági eljáráshoz történő hozzáigazítás – Ötödik rész

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 152. cikkére,

tekintettel a Bizottság javaslatára[12],

tekintettel az Európai Gazdasági és Szociális Bizottság véleményére[13],

a Régiók Bizottságával folytatott konzultációt követően[14],

a Szerződés 251. cikkében megállapított eljárásnak megfelelően[15],

mivel:

(1) A Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatot[16] módosító 2006/512/EK tanácsi határozat[17] bevezette az ellenőrzéssel történő szabályozási bizottsági eljárást azon általános hatályú intézkedések elfogadására vonatkozóan, amelyek a Szerződés 251. cikkében említett eljárással összhangban elfogadott alapjogi aktusok nem alapvető fontosságú elemeinek módosítására irányulnak, beleértve néhány ilyen elem törlését vagy a jogi aktus új, nem alapvető fontosságú elemekkel történő kiegészítését.

(2) Az Európai Parlament, a Tanács és a Bizottság 2006/512/EK tanácsi határozatról szóló nyilatkozatának[18] megfelelően az ellenőrzéssel történő szabályozási bizottsági eljárásnak a Szerződés 251. cikkében említett eljárással összhangban elfogadott, már hatályban lévő jogi aktusokra történő alkalmazása érdekében ezeket az alkalmazandó eljárásoknak megfelelően ki kell igazítani.

(3) A jogi aktusok e célból szükséges módosításai csak a bizottsági eljárásokat érintik, ezért a tagállamok részéről az irányelvek esetében nem igényelnek nemzeti átültető intézkedéseket,

ELFOGADTA EZT A RENDELETET:

1. cikk

A mellékletben felsorolt jogi aktusokat e melléklettel összhangban a 2006/512/EK határozattal módosított 1999/468/EK határozatnak megfelelően kell kiigazítani.

2. cikk

A mellékletben felsorolt jogi aktusok rendelkezéseire történő hivatkozásokat az e rendelettel kiigazított rendelkezésekre történő hivatkozásnak kell tekinteni.

3. cikk

Ez a rendelet az Európai Unió Hivatalos Lapjában történő kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Strasbourgban,

az Európai Parlament részéről a Tanács részéről

az elnök az elnök

MELLÉKLET

1. A Tanács 64/432/EGK irányelve (1964. június 26.) a szarvasmarhafélék és a sertések Közösségen belüli kereskedelmét érintő állat-egészségügyi problémákról [19]

A 64/432/EGK tanácsi irányelvet illetően fel kell hatalmazni a Bizottságot arra, hogy szabályokat fogadhasson el azon információkkal kapcsolatban, amelyeket a nemzeti számítógépes adatbázisoknak a sertésfélékkel kapcsolatban tartalmazniuk kell. Mivel ezen intézkedések általános hatályúak és ezen irányelv nem alapvető fontosságú elemeinek kiegészítéssel történő módosítására irányulnak, azokat az 1999/468/EK határozat 5a. cikkében előírt, ellenőrzéssel történő szabályozási bizottsági eljárással összhangban kell elfogadni.

Ennek megfelelően a 64/432/EGK irányelv a következőképpen módosul:

1. A 14. cikk (3) bekezdése C. szakaszának 4. pontja helyébe a következő szöveg lép:

„4. A sertésekre vonatkozó nemzeti adatbázisok működésének biztosítása érdekében a Bizottság elfogadja azon információkra vonatkozó szabályokat, amelyeket a nemzeti számítógépes adatbázisoknak tartalmazniuk kell. Mivel az említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 17a. cikk (2) bekezdésében említett ellenőrzéssel történő szabályozási bizottsági eljárással összhangban kell elfogadni. Az egyéb alkalmazási szabályokat a 17. cikkben említett eljárással összhangban kell elfogadni.”

2. A 17a. cikkben a (2) és (3) bekezdés helyébe a következő szöveg lép:

“2 „Az e bekezdésre történő hivatkozáskor az 1999/468/EK határozat 5a. cikkének (1)–(4) bekezdését és 7. cikkét kell alkalmazni, 8. cikkének rendelkezéseire is figyelemmel.”

2. Az Európai Parlament és a Tanács 1760/2000/EK rendelete (2000. július 17.) a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről [20].

Az 1760/2000/EK rendeletet illetően fel kell hatalmazni a Bizottságot arra, hogy elfogadja az I. cím egyes rendelkezéseinek alkalmazására – különös tekintettel a maximális határidőkre, a füljelzőkre, a marhalevélre, a nyilvántartással kapcsolatos rendelkezésekre és a minimálisan elvégzendő ellenőrzési feladatok megállapítására – vonatkozó intézkedéseket, valamint az e cím végrehajtásának megkönnyítéséhez szükséges általános hatályú átmeneti intézkedéseket. Mivel ezen intézkedések általános hatályúak és e rendelet nem alapvető fontosságú elemeinek kiegészítéssel történő módosítására irányulnak, azokat az 1999/468/EK határozat 5a. cikkében előírt, ellenőrzéssel történő szabályozási eljárással összhangban kell elfogadni.

Következésképpen az 1760/2000/EK rendelet az alábbiak szerint módosul:

1. A 4. cikk (2) bekezdésének második albekezdése helyébe a következő szöveg lép:

„A tagállam kérésére azonban a Bizottság meghatározhatja azokat a körülményeket, melyek között a tagállamok a maximális időtartamot meghosszabbíthatják. Az e rendelet nem alapvető fontosságú elemeinek kiegészítéssel történő módosítására irányuló ezen intézkedést a 23. cikk (4) bekezdésében említett, ellenőrzéssel történő szabályozási bizottsági eljárással összhangban kell elfogadni.”

2. A 6. cikk (1) bekezdésének negyedik albekezdése helyébe a következő szöveg lép:

„A tagállam kérésére azonban a Bizottság meghatározhatja azokat a körülményeket, melyek között a maximális időtartamot meghosszabbíthatják. Az e rendelet nem alapvető fontosságú elemeinek kiegészítéssel történő módosítására irányuló ezen intézkedést a 23. cikk (4) bekezdésében említett, ellenőrzéssel történő szabályozási bizottsági eljárással összhangban kell elfogadni.”

3. A 7. cikk (1) bekezdésének második francia bekezdése helyébe a következő szöveg lép:

„—amint a számítógépes adatbázis teljesen működőképes, minden, a gazdaságba, illetve az onnan kifelé irányuló állatmozgást, az állatok gazdaságban történő születését, illetve halálát, továbbá ezen események időpontját az eseménytől számított háromtól hét napos, a tagállam által meghatározott időtartamon belül az illetékes hatóságnak jelenteni. A tagállam kérésére azonban a Bizottság meghatározhatja azokat a körülményeket, amelyek között a tagállamok meghosszabbíthatják a maximális időtartamot, és különleges szabályokat hozhatnak a különféle hegyvidéki területeken nyári legeltetésre hajtott szarvasmarhafélék mozgására vonatkozóan. Az e rendelet nem alapvető fontosságú elemeinek kiegészítéssel történő módosítására irányuló ezen intézkedést a 23. cikk (4) bekezdésében említett, ellenőrzéssel történő szabályozási bizottsági eljárással összhangban kell elfogadni.”

4. A 10. cikk helyébe a következő szöveg lép:

„10. cikk

1. Az e cím végrehajtásához szükséges alábbi intézkedéseket a Bizottság fogadja el:

a) a füljelzőkkel kapcsolatos rendelkezések;

b) a marhalevéllel kapcsolatos rendelkezések;

c) a nyilvántartással kapcsolatos rendelkezések;

d) a minimálisan elvégzendő ellenőrzés.

Az e rendelet nem alapvető fontosságú elemeinek kiegészítéssel történő módosítását szolgáló intézkedéseket a 23. cikk (4) bekezdésében említett, ellenőrzéssel történő szabályozási bizottsági eljárással összhangban kell elfogadni.

2. Az e rendelet nem alapvető fontosságú elemeinek módosítására, ideértve annak új, nem alapvető fontosságú elemekkel – különösen a jelen rendelet által támasztott követelményekkel kapcsolatos további részletekkel – történő kiegészítésére irányuló általános hatályú ideiglenes intézkedéseket a 23. cikk (4) bekezdésében említett, ellenőrzéssel történő szabályozási bizottsági eljárással összhangban kell elfogadni.

3. Az e cím végrehajtásához szükséges alábbi intézkedéseket a 23. cikk (2) bekezdésében említett irányítóbizottsági eljárással összhangban kell elfogadni.

a) adminisztratív szankciók alkalmazása;

b) a jelen cím alkalmazásának megkönnyítéséhez szükséges, a (2) bekezdésben említettektől eltérő átmeneti intézkedések.”

5. A 23. cikk a következőképpen módosul:

a) Az (1) bekezdés a) pontja helyébe a következő szöveg lép:

„a) a 10. cikk végrehajtásában a 73/2009/EK tanácsi rendelet 141. cikkében említett közvetlen kifizetésekkel foglalkozó irányítóbizottság;”

b) A (4) bekezdés helyébe a következő szöveg lép:

„4. Az e bekezdésre történő hivatkozáskor az 1999/468/EK határozat 5a. cikkének (1)–(4) bekezdését és 7. cikkét kell alkalmazni, 8. cikkének rendelkezéseire is figyelemmel.”

[1] HL L 200., 2006.22.7., 11. o.

[2] HL C 184., 1999.7.17., 23. o.

[3] HL C 255., 2006.10.21., 1. o.

[4] HL L 76., 2008.3.19., 33-38. és 42-55. o.; HL L 81., 2008.3.20., 38-72. o.; HL L 97., 2008.4.9., 60-71. o.

[5] PE 376.314v01-00 – A6-0236/2006 (a Parlament jelentéséhez mellékelt nyilatkozat)

[6] COM(2007) 740 végleges.

[7] COM(2007) 741 végleges.

[8] COM (2007) 822 végleges és COM (2007) 824 végleges.

[9] COM(2008) 71 végleges.

[10] A6-0345/2008.

[11] Lásd a 6. lábjegyzetet.

[12] HL C […], […], […]. o.

[13] HL C […], […], […]. o.

[14] HL C […], […], […]. o.

[15] HL C […], […], […]. o.

[16] HL L 184., 1999.7.17., 23. o.

[17] HL L 200., 2006.7.22., 11. o.

[18] HL C 255., 2006.10.21., 1. o.

[19] HL 121., 1964.7.29., 1977. o.

[20] HL L 204., 2000.8.11., 1. o.